Cerere de decizie preliminară introdusă de Wojewódzki Sąd Administracyjny we Wrocławiu (Polonia) la 22 aprilie 2024 – P. K./Dyrektor Izby Administracji Skarbowej we Wrocławiu
(Cauza C--278/241, Genzyński)
Limba de procedură: polona
Instanța de trimitere
Wojewódzki Sąd Administracyjny we Wrocławiu
Părțile din procedura principală
Reclamant: P.K.
Pârât: Dyrektor Izby Administracji Skarbowej we Wrocławiu
Întrebările preliminare
Prevederile Directivei 2006/112/CE a Consiliului din 28 noiembrie 2006 privind sistemul comun al taxei pe valoarea adăugată ([...] denumită în continuare „directiva TVA”), inclusiv articolele 193, 205 și 273 coroborate cu articolul 325 din Tratatul privind funcționarea Uniunii Europene ([...] denumit în continuare „TFUE”), precum și cu articolul 17 din Carta drepturilor fundamentale a Uniunii Europene ([...] denumită în continuare „Carta”) și principiul proporționalității trebuie interpretate în sensul că se opun unei dispoziții de drept național care prevede un mecanism prin care un membru al consiliului de administrație al unei persoane juridice răspunde în mod solidar pentru obligațiile în materie de TVA ale acestei persoane juridice, fără a se stabili în prealabil dacă membrul consiliului de administrație a acționat cu rea-credință sau dacă comportamentul său este imputabil unei erori culpabile sau neglijenței?
Prevederile Directivei TVA, în special articolele 193, 205 și 273 coroborate cu articolul 325 TFUE, principiul securității juridice, principiul încrederii legitime, principiul dreptului la o bună administrare derivat din articolul 41 din Cartă, coroborat cu articolul 2 din Tratatul privind Uniunea Europeană ([...] statul de drept, respectarea drepturilor omului), articolul 47 din Cartă (dreptul la o cale de atac efectivă, dreptul la un proces echitabil) trebuie interpretate în sensul că se opun unei practici naționale care, pentru a evita răspunderea solidară pentru obligațiile în materie de TVA ale unei persoane juridice față de un singur creditor, impune membrului consiliului de administrație să depună o cerere de deschidere a procedurii de insolvență, care este lipsită de obiect în cadrul legislației și practicii naționale în materie de insolvență și, în consecință, încalcă însăși esența dreptului de proprietate (articolul 17 din Cartă)?
Prevederile articolelor 193, 205 și 273 din Directiva TVA, coroborate cu articolul 325 TFUE, precum și principiul egalității în fața legii și principiul nediscriminării (articolul 20 din Cartă și articolul 21 din Cartă) trebuie interpretate în sensul că se opun unei dispoziții de drept național [citate la punctul 1] care permite un tratament inegal al membrilor consiliului de administrație al persoanelor juridice, astfel încât un membru al consiliului de administrație al unei persoane juridice cu mai mulți creditori poate să se elibereze de răspunderea pentru datoriile societății prin depunerea unei cereri de deschidere a procedurii de insolvență, în timp ce un membru al consiliului de administrație al unei persoane juridice cu un singur creditor nu are posibilitatea de a formula o astfel de cerere în mod efectiv, ceea ce are ca efect privarea sa de posibilitatea de a se descărca de răspunderea sa solidară pentru obligațiile de TVA ale persoanei juridice și de dreptul la o cale de atac efectivă (articolul 47 din Cartă)?
____________
1 Prezenta cauză a primit o denumire fictivă care nu corespunde numelui real al nici uneia dintre părțile la procedură.